Document ID: 32012R1220

TARYBOS REGLAMENTAS (ES) Nr. 1220/2012
2012 m. gruodžio 3 d.
dėl priemonių, susijusių su prekyba, kuriomis siekiama 2013-2015 m. užtikrinti tam tikrų žuvininkystės produktų tiekimą Sąjungos perdirbėjams, kuriuo iš dalies keičiami reglamentai (EB) Nr. 104/2000 ir (ES) Nr. 1344/2011
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 31 straipsnį,
atsižvelgdama į Europos Komisijos pasiūlymą,
kadangi:
(1)
kai kurių žuvininkystės produktų tiekimas Sąjungai šiuo metu priklauso nuo importo iš trečiųjų šalių. Per paskutinius 15 metų, norėdama patenkinti žuvininkystės produktų suvartojimo poreikius, Sąjunga tapo labiau priklausoma nuo importo. Sąjungos apsirūpinimo žuvininkystės produktais lygis sumažėjo nuo 57 % iki 38 %. Siekiant nepakenkti Sąjungos žuvininkystės produktų gamybai ir užtikrinti tinkamą tiekimą Sąjungos perdirbimo pramonei, turėtų būti iš dalies arba visiškai sustabdytas muitų tarifų taikymas kai kuriems produktams, laikantis atitinkamo dydžio tarifinių kvotų. Kad Sąjungos gamintojams būtų užtikrintos vienodos veiklos sąlygos, reikėtų atsižvelgti ir į atskirų žuvininkystės produktų padėtį Sąjungos rinkoje;
(2)
Taryba Reglamentu (EB) Nr. 1062/2009 (1) nustatė Bendrijos autonomines tarifines kvotas tam tikriems žuvininkystės produktams ir numatė tų kvotų valdymą 2010-2012 m. Atsižvelgiant į tai, kad to reglamento taikymo laikotarpis nustoja galioti 2012 m. gruodžio 31 d., svarbu, kad jame išdėstytos atitinkamos taisyklės būtų taikomos ir 2013-2015 m. laikotarpiu;
(3)
1999 m. gruodžio 17 d. Tarybos reglamentas (EB) Nr. 104/2000 dėl bendro žuvininkystės ir akvakultūros produktų rinkų organizavimo (2) yra peržiūrimas vykdant bendros žuvininkystės politikos reformą. Tame reglamente nustatytas muito tarifų taikymo tam tikriems žuvininkystės produktams sustabdymas. Siekiant sistemą padaryti nuoseklesne ir racionalizuoti žuvininkystės produktams taikomų Sąjungos autonominių lengvatų procedūras, turėtų būti nustatytos autonominės tarifinės kvotos, kurios pakeistų minėtą muitų tarifų taikymo sustabdymo priemonę, o Reglamentas (EB) Nr. 104/2000 turėtų būti atitinkamai iš dalies pakeistas. Siekiant užtikrinti importo nuspėjamumą ir tęstinumą, taip pat pakankamą žuvininkystės žaliavinių medžiagų tiekimą Sąjungai, naujos autonominės tarifinės kvotos turėtų būti pakankamo dydžio;
(4)
2011 m. gruodžio 19 d. Tarybos reglamentu (ES) Nr. 1344/2011, kuriuo sustabdomas autonominių Bendrojo muitų tarifo muitų taikymas tam tikriems žemės ūkio, žuvininkystės ir pramonės produktams (3), muitų tarifų taikymas sustabdomas kai kuriems žuvininkystės produktams. Siekiant sistemą padaryti nuoseklesne ir racionalizuoti žuvininkystės produktams taikomų Sąjungos autonominių lengvatų procedūras, turėtų būti nustatytos autonominės tarifinės kvotos, kurios pakeistų minėtą muitų tarifų taikymo sustabdymo priemonę. Todėl Reglamentas (ES) Nr. 1344/2011 turėtų būti atitinkamai iš dalies pakeistas. Siekiant užtikrinti importo nuspėjamumą ir tęstinumą, taip pat pakankamą žuvininkystės žaliavinių medžiagų tiekimas Sąjungai, naujos autonominės tarifinės kvotos turėtų būti pakankamo dydžio;
(5)
svarbu žuvų perdirbimo pramonei užtikrinti aprūpinimą žuvininkystės žaliavomis, kad būtų sudarytos sąlygos nuolatiniam augimui ir investicijoms bei, tai ypač svarbu, kad tai pramonei būtų sudarytos sąlygos minėtas muitų tarifų sustabdymo priemones pakeisti kvotomis nesutrikdant tiekimo. Todėl dėl tam tikrų žuvininkystės produktų, kuriems iki šiol buvo taikytas sustabdymas, tikslinga numatyti sistemą, pagal kurią, laikantis tam tikrų sąlygų, būtų automatiškai padidinamos taikytinos tarifinės kvotos;
(6)
reikėtų užtikrinti, kad visi Sąjungos importuotojai vienodomis sąlygomis ir nuolat galėtų naudotis šiame reglamente numatytomis tarifinėmis kvotomis, o kvotoms nustatytos normos turėtų būti taikomos nepertraukiamai visam atitinkamų produktų importui į visas valstybes nares, kol tarifinės kvotos bus išnaudotos;
(7)
siekiant užtikrinti veiksmingą bendrą tarifinių kvotų valdymą, valstybėms narėms turėtų būti leidžiama naudotis reikiamais kvotos kiekiais, atitinkančiais jų faktinį importą. Taikant šį valdymo būdą būtinas glaudus valstybių narių ir Komisijos bendradarbiavimas, todėl reikėtų, kad Komisija galėtų stebėti kvotų naudojimo tempą ir apie jį informuotų valstybes nares;
(8)
1993 m. liepos 2 d. Komisijos reglamente (EEB) Nr. 2454/93, išdėstančiame Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (4), numatoma tarifinių kvotų valdymo sistema, pagrįsta išleidimo į laisvą apyvartą deklaracijų priėmimo datų chronologine tvarka. Šiuo reglamentu leidžiamas naudoti tarifines kvotas Komisija ir valstybės narės turėtų valdyti pagal tą sistemą,
PRIĖMĖ ŠĮ REGLAMENTĄ:
1 straipsnis
Priede išvardytų produktų importo muitų taikymas sustabdomas, laikantis jame nurodytų tarifinių kvotų, muito normų konkretiems laikotarpiams ir kiekių.
2 straipsnis
1 straipsnyje nurodytos tarifinės kvotos valdomos pagal Reglamento (EEB) Nr. 2454/93 308a, 308b straipsnius ir 308c straipsnio 1 dalį.
3 straipsnis
1. Komisija nepagrįstai nedelsdama nustato, ar atitinkamų kalendorinių metų rugsėjo 30 d. duomenimis išnaudota žuvininkystės produkto, kuriam šis straipsnis taikomas pagal priedą, 80 % metinės tarifinės kvotos. Jei toks kvotos dydis išnaudotas, priede nustatyta metinė tarifinė kvota automatiškai padidėja 20 %. Padidinta metinė tarifinė kvota laikoma tam žuvininkystės produktui taikytina tarifine kvota atitinkamais kalendoriniais metais.
2. Bent vienos valstybės narės prašymu ir nedarant poveikio 1 daliai, Komisija nustato, ar iki atitinkamų kalendorinių metų rugsėjo 30 d. išnaudota žuvininkystės produkto, kuriam šis straipsnis taikomas pagal priedą, 80 % metinės tarifinės kvotos. Jei toks kvotos dydis išnaudotas, taikoma 1 dalis.
3. Komisija nepagrįstai nedelsdama informuoja valstybes nares, kad patenkintos 1 arba 2 dalyse nustatytos sąlygos ir Europos Sąjungos oficialiojo leidinio C serijoje paskelbia informaciją apie naujai taikytinas tarifines kvotas.
4. Jeigu tarifinė kvota padidinta pagal 1 dalį, atitinkamais kalendoriniais metais ji daugiau nedidinama.
4 straipsnis
Komisija ir valstybių narių muitinės institucijos glaudžiai bendradarbiauja siekdamos užtikrinti tinkamą šio reglamento taikymo valdymą ir kontrolę.
5 straipsnis
1. Reglamento (EB) Nr. 104/2000 28 straipsnis ir VI priedas išbraukiami.
2. Reglamento (ES) Nr. 1344/2011 priedo įrašai, susiję su žuvininkystės produktais, kurių TARIC kodai yra 0302899030, 0302900095, 0303909091, 0305200011, 0305200030, 1604110020, 1604320010, 1605100011 ir 1605100019, išbraukiami.
6 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Jis taikomas nuo 2013 m. sausio 1 d. iki 2015 m. gruodžio 31 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. gruodžio 3 d.

Labels: 3
17
6